text: Tysklærere kommer fra Haderslev
  18 maj 2010 kl. 08.38
  Der er stor nedgang i lærerstuderende, der vælger tysk. Bare ikke i Haderslev.
  Mange lærerstuderende vrager det tyske sprog, når de skal vælge linjefag. Således har der på to år været en nedgang på 50 % i lærerstuderende med tysk i baggagen. 
  Flensborg Amts Avis skrev i april, at antallet af lærerstuderende med linjefag i tysk fra 2007 til 2008 faldt fra cirka 200 til blot omkring 100. Den tendens kan man dog ikke nikke genkendende til i Haderslev.
  
  Høj tilgang til faget
  På byens læreruddannelse dimitterer 33 tysklærere til sommer - det svarer altså til omkring en tredjedel af landets tysklærere, der har taget deres uddannelse i det sønderjydske på University College Syddanmark. Her melder man om en stabil og relativt høj søgning til faget.
  Og frygter man nu for tysklærernes fremtid og ry, så lad der falde ro over gemytterne. En facebook-gruppe ved navn "Anti-tysklærere" har nemlig ikke kunne stable mere end 17 medlemmer på benene - så helt upopulære kan de ikke være.
  